Къанокъуэ Арсен и тыгъэ
Спорт лэжьыгъэм жыджэру зэрыхэтым икIи сабийхэр гъэсэным зэрегугъум папщIэ Аруан районым и ныбжьыщIэ спорт школым и унафэщI, Абхъаз Республикэм щIыхь зиIэ и тренер Зрум Леонид республикэм и Iэтащхьэм автомашинэ тыгъэ хуищIащ.
Зрум Леонид 1969 гъэ лъандэрэ цIыкIухэр спортым хуегъасэ. А зэманым къриубыдэу абы бэнэкIэ хуитымкIэ спортым и мастеру 18 игъэхьэзыращ. Ар 1989 гъэ лъандэрэ зи пашэ сабий-ныбжьыщIэ спорт школу Аруан районым щыIэр бэнэкIэ хуитымкIэ Урысейм и школ нэхъыфIхэм ящыщу зыбжанэрэ къалъытащ. А школым зыщызыгъэсахэм республикэ, урысейпсо, Европэ, дунейпсо зэхьэзэхуэхэм увыпIэ лъагэхэр щаубыдащ. Спортым ехъулIэныгъэхэр зэрыщаIэм къыдэкIуэу, абыхэм я нэхъыбэр зыпэрыт IэнатIэм хуэIэкIуэлъакIуэ IэщIагъэлI, районми республикэми пщIэшхуэ щызиIэ цIыху хъуащ.
Илъэс куэд лъандэрэ хъарзынэу зэрылажьэм папщIэ Зрум Леонид КъБР-м и ЩIыхь тхылъыр къыхуагъэфэщащ, «УФ-м егъэджэныгъэмкIэ и отличник» цIэр къыфIащащ. Республикэм и Iэтащхьэм и цIэкIэ автомашинэр гъэсакIуэм иритыжащ Аруан районым и щIыпIэ администрацэм и Iэтащхьэ Къанокъуэ Антемыркъан.
Сокъур Риммэ.
